ལྷའི་དགེ་བསྙེན་ཆེན་པོ་གཉེན་རྒྱལ་རྡོ་རྗེ་རིག་བྱེད་རྩལ་ཞེས་བྱ་བའི་གསོལ་ཁ་ཕྲིན་བཅོལ་འདོད་དོན་མྱུར་འགྲུབ་བཞུགས་སོ།།
དཀར་གཏོར་ཕུད་རྒོད་གང་འབྱོང་བཤམ།། ཨ་ཀཱ་རོའི་བྱིན་རླབས།། ཧཱུྃ་ཧྲཱིཿ རང་སེམས་གདོད་ནས་སྤྲོས་བྲལ་ཀློང་། །རིག་རྩལ་རྫུས་སྐྱེས་པདྨ་འབྱུང་། །གསལ་བའི་མདུན་དུ་གནས་བདག་ནི། །གཉེན་རྒྱལ་རྡོ་རྗེ་རིག་བྱེད་རྩལ། །མི་དཀར་དུང་གི་ཐོར་ཚུགས་ཅན། །སྐུ་ལ་བེར་ཆེན་སུམ་བརྩེགས་གསོལ། །རིན་པོ་ཆེའི་རྣ་ཆ་དང་། །མགུལ་རྒྱན་དོ་ཤལ་ཕྱག་ཞབས་གདུབ། །དབང་རྟགས་རྡོ་རྗེས་དབུ་ལ་བརྒྱན། །ཕྱག་གཡས་གསེར་གྱི་རྡོ་རྗེ་དང་། །གཡོན་པས་ཡིད་བཞིན་ནོར་བུ་འཛིན། །དགོས་འདོད་དངོས་གྲུབ་ཆར་ལྟར་འབེབས། །ཆིབས་སུ་གཡག་དཀར་གཡུ་རུ་ཆིབས། །རེས་འགའ་རྟ་དཀར་འཕུར་ཤེས་ཆིབས། །ཁྲབ་རྨོག་འཁོར་གསུམ་དགྲ་བླའི་ཆས། །སྤྲུལ་པ་མ་ངེས་ཅིར་ཡང་སྟོན། །འཁོར་དུ་ལྷ་ཀླུ་སྡེ་བརྒྱད་ཚོགས། །ཡུམ་ནི་ཀླུ་མོ་འོད་ལྡན་མ། །མདའ་དར་ནོར་བུ་ཕྱག་ན་བསྣམས། །ཀླུ་གཡང་དངོས་གྲུབ་མྱུར་སྩོལ་མ། །དེ་ལྟར་འཁོར་དང་བཅས་པ་རྣམས། །བདག་གི་ཐུགས་ཀའི་འོད་ཟེར་གྱིས། །གནས་འདིར་སྤྱན་དྲངས་ས་མཱ་ཛཿ ཧཱུྃ་ཧྲཱིཿ གནས་བདག་འཁོར་དང་བཅས་པ་རྣམས། །བཞུགས་པའི་སྐུ་མཁར་དབུས་ནས་བཞེངས། །སྤྲིན་དང་ན་བུན་མཚམས་ནས་བསྐྱོད། །རྫུ་འཕྲུལ་ཐོགས་མེད་གནས་འདིར་གཤེགས། །ཁྱོད་ལ་མཆོད་པ་འབུལ་བ་ནི། །འབྲུ་སྣ་དཀར་གཏོར་རྒྱ་ཇའི་ཕུད། །དཀོར་ནོར་གོ་མཚོན་སྤྱན་གཟིགས་ཚོགས། །དངོས་འབྱོར་ཡིད་སྤྲུལ་མཆོད་པ་བཞེས། །ཁྱོད་ལ་ཕྲིན་ལས་བཅོལ་བ་ནི། །བདག་ཅག་དམ་ལྡན་སྒྲུབ་པ་པོ། །དགྲ་ཇག་ཆོམ་རྐུན་འཇིགས་ལས་སྐྱོབས། །ཞི་རྒྱས་དབང་དྲག་དངོས་གྲུབ་སྩོལ། །ཐེག་ཆེན་ཆོས་ཀྱི་དངོས་གྲུབ་སྩོལ། །ཟད་མེད་གཏེར་གྱི་དངོས་གྲུབ་སྩོལ། །འཆི་མེད་ཚེ་ཡི་དངོས་གྲུབ་སྩོལ། །སྙན་གྲགས་མཐུ་ཡི་དངོས་གྲུབ་སྩོལ། །རྐང་བཞི་ཕྱུགས་ཀྱི་དངོས་གྲུབ་སྩོལ། །བང་མཛོད་འབྲུ་ཡི་དངོས་གྲུབ་སྩོལ། །རྨ་གཡང་ཟས་ཀྱི་དངོས་གྲུབ་སྩོལ། །རྒྱན་གོས་ལོང་སྤྱོད་དངོས་གྲུབ་སྩོལ། །གསེར་དངུལ་ཇ་དར་དངོས་གྲུབ་སྩོལ། །ཅི་བསམ་དོན་གྲུབ་དངོས་གྲུབ་སྩོལ། །སྣང་གསལ་པྲ་ཡི་དངོས་གྲུབ་སྩོལ། །གང་བཅོལ་ཕྲིན་ལས་ཐོགས་མེད་སྒྲུབ། །ཕྱི་ལྟར་ཡུལ་ལྷ་མཐུ་རྩལ་ཅན། །ནང་ལྟར་སེམས་དཔའ་ས་ཡི་སྙིང་། །གསང་བ་སྔགས་ཀྱི་སྲུང་མ་མཆོག །སྲིད་གསུམ་དབང་བསྒྱུར་ཁྱོད་ལ་བསྟོད། །བདག་གིས་གནས་འདིར་གསང་བསྔགས་བསྒྲུབས། །ཇི་སྲིད་བྱང་ཆུབ་མ་ཐོབ་བར། །ཁྱོད་ཀྱིས་སྒྲུབ་པའི་མཐུན་རྐྱེན་སྦྱོར། །མི་མཐུན་རྐྱེན་དང་བར་ཆད་སོལ། །འགྲོ་དོན་མཐའ་རྒྱས་སྡོང་གྲོགས་མཛོད། །ཁམས་གསུམ་ཡིད་འགུགས་དབང་དུ་སྡུས། །མངའ་འབངས་བྲན་དུ་ཁྱོད་ཀྱིས་བཀོལ། །བདག་ལ་བརྙས་ཤིང་ངན་སྨྲས་སྒྲོགས། །སངས་རྒྱས་བསྟན་བཤིག་འགྲོ་ལ་འཚེ། །དབེན་གནས་འདི་རུ་དོ་བོད་བའི། །དམ་ཉམས་དགྲ་བོའི་བླ་ཚེ་ལོངས། །སྲོག་རྩ་ཆོད་ལ་སྙིང་ཁྲག་འཐུང་། །འགུགས་འཆིང་སྡོམ་དང་མྱོས་སུ་ཆུག །རྣམ་ཤེས་རྟེན་དང་བྲལ་བར་མཛོད། །ལུས་ངག་རྡུལ་ཕྲན་བཞིན་དུ་རློག །གཞན་ཡང་ཡུལ་འདིར་བཀྲ་ཤིས་ཤིང། །ཆར་ཆུ་དུས་བབ་ལོ་ཕྱུགས་ལེགས། །འགྲོ་རྣམས་ཐེག་ཆེན་ཆོས་ལ་སྤྱོད། །ཚེ་རིང་ལོངས་སྤྱོད་ཕུན་སུམ་ཚོགས། །མཐའ་དམག་དུས་འཁྲུགས་འཇིགས་ལས་སྐྱོབས། །ནད་མཚོན་མུ་གེ་ཞི་བ་དང་། །སྲིད་སྡེ་མངའ་ཐང་འཕེལ་བར་མཛོད། །སངས་རྒྱས་བསྟན་དང་སྤྱི་བྱེ་བྲག །ཁྱད་པར་དོན་བརྒྱུད་འབྲུག་པའི་བསྟན། །མི་ནུབ་ཆོས་ཀྱི་རྒྱལ་མཚན་བསྒྲེངས། །སྔོན་ཚེ་ཐུབ་པ་ཆེན་པོའི་བཀའ། །བར་དུ་རིག་འཛིན་པད་འབྱུང་ལུང་། །ཐ་མ་གྲུབ་ཐོབ་བརྒྱུད་པའི་དམ། །ད་ལྟ་རྣལ་འབྱོར་བདེན་པའི་ཚིག །དམ་བཅའ་བཞིན་དུ་ཕྲིན་ལས་མཛོད། །སྔོན་གྱི་ཐ་ཚིག་རྗེས་དགོངས་ལ། །ཟབ་ཆོས་སྤེལ་ལ་ཟབ་གཏེར་སྐྱོང་། །བཅོལ་བའི་ཕྲིན་ལས་འགྲུབ་པར་མཛོད། །ཅེས་པའང་གནས་བདག་ཉིད་ཀྱི་རྟག་པར་ལུང་བསྟན་ཡང་ནས་ཡང་དུ་བྱུང་ཞིང་བྲི་བར་སེམས་ཀྱང་། རང་རེའི་སྙོམས་ལས་སུ་འགྱང་ནས་རྗེ་བཙུན་ཏིལླི་པ་ཡིན་ཟེར་གྲུབ་ཆེན་ཞིག་གིས་ལུང་བསྟན་ནས། སྔགས་ནག་དྷརྨཱའི་མིང་གིས་བྲིས་པ་དགེ་ལེགས་སུ་གྱུར་ཅིག སརྦ་མངྒ་ལམ།། །།